b'\n_START_ARTICLE_\nDarka Podmenik\n_START_SECTION_\n\xc5\xbdivljenje in delo\n_START_PARAGRAPH_\nSlovenska dru\xc5\xbeboslovka, dr. sociologije, mag. komunikologije, trenutno znanstvena sodelavka In\xc5\xa1tituta za razvojne in strate\xc5\xa1ke analize \xe2\x80\x93 IRSA v Ljubljani. Uveljavila se je predvsem kot neodvisna aplikativna raziskovalka, delovala pa je tudi kot samostojna kulturna delavka prevajalka, publicistka in ve\xc4\x8dletna predavateljica na Oddelku za bibliotekarstvo Filozofske fakultete, Univerza v Ljubljani, ter Fakultete za aplikativne \xc5\xa1tudije v Novi Gorici. Kot raziskovalka je vodila ve\xc4\x8d dolgoro\xc4\x8dnih slovenskih in evropskih raziskovalnih projektov: Dru\xc5\xbebeno-ekonomski polo\xc5\xbeaj slovenske knjige (1981\xe2\x80\x931983), Vloga javnosti v nastajajo\xc4\x8di demokraciji (po volitvah 1990), Neposredne oblike demokracije in aktivno dr\xc5\xbeavljanstvo (na lokalni ravni), Evalvacija nalo\xc5\xbeb v izobrazbeni kapital in mladinski trg dela; CONTEST - Community experiments Through the Exploitation of Social Conflicts, ETHOS - Exploiting the Organisational Conflicts in Business Environments, idr._NEWLINE_Bila je, in je \xc5\xa1e vedno, znanstvena sodelavka ve\xc4\x8d slovenskih in mednarodnih timov, med drugim na projektih Evalvacija znanstvenoraziskovalne dejavnosti v visokem \xc5\xa1olstvu, Samoevalvacija javnih raziskovalnih zavodov, Slovenska nacija in kolektivne identitete; Governance and Active Citizenship in Europe; Economic Cultures in Eastern Europe; Connecting Excellence on European Governance. V \xc4\x8dasu tako imenovane slovenske pomladi je sodelovala pri ustanovitvi Sekcije za socialna gibanja in se ve\xc4\x8d let kot aktivistka in publicistka zavzemala za vzpostavitev neodvisne civilne dru\xc5\xbebe, javnosti in pravne dr\xc5\xbeave, npr.: Civilna dru\xc5\xbeba ni samoupravljanje (Delo, 1986); Razmi\xc5\xa1ljanje o civilnom dru\xc5\xa1tvu i dr\xc5\xbeavi u realno postoje\xc4\x8dem samoupravnom socializmu (Knji\xc5\xbeevne novine, 1987); Ali je mogo\xc4\x8de razvijati koncept civilne dru\xc5\xbebe? (Problemi, 1987); idr.'